અમે ઘણીવાર જોયું છે કે લગ્ન પહેલાં જન્મકુંડળી-મેળાપકની વાત આવે ત્યારે છેલ્લે મંગળ દોષ પર આવીને વાત અટકતી હોય છે. ઘણીવાર ખૂબ સારા પાત્રો પણ માત્રને માત્ર મંગળ દોષના ડરના લીધે પરણી નથી શકતાં. એક જાતક માંગલિક છે અને અન્ય જાતક માંગલિક નથી, તેવે સમયે જો વહેમ કે ડર રહેતો હોય તો શાસ્ત્રમાં કુંભ વિવાહ, પીપળા સાથે વિવાહ તથા વિષ્ણુના પ્રતીક સાથે વિવાહના શાસ્ત્રમાં વિધાન છે, આ સરળ વિધિ શ્રદ્ધાપૂર્વક કરવાથી મંગળ દોષનું જ્યોતિષીય અને માનસિક બંને રીતે નિવારણ શક્ય છે. લગ્ન બાદ નજીકના લગ્નજીવન બાબતે સુખનો વિચાર લગ્નસમયે ગ્રહોની દશા અને ગોચર પરથી કરી શકાય. પ્રચલિત મત મુજબ મંગળની ગ્રહ આયુ ૨૮ વર્ષની છે, જો જાતક ૨૮ વર્ષ પછી પરણે તો મંગળ દોષ લાગતો નથી. અને જો આ બાબતે જાતકને કે તેના વાલીને ચિંતા હોય તો કુંભ વિવાહ જેવા સરળ પૂજાવિધાનથી મંગળ દોષ નિવારણ અર્થે પૂજા પણ કરી શકાય.